דברי פתיחה לכנס רפואת שיניים לילדים נפגעי התעללות והזנחה 8.11.18 / ענת אופיר

* ד"ר תמר אלרם, מנהלת ביה"ח הדסה הר הצופים
* ד"ר אירנה אלבז, רופאת שיניים מחוזית, מחוז י-ם, האגף לבריאות השן, משרד הבריאות
* ד"ר מאיה רוזנפלד, יו"ר האיגוד הישראלי לרפואת שיניים לילדים
* נציגי קופות החולים
* קהל נכבד

אנחנו מתרגשים לפתוח את יום העיון הזה, שהושקעו בו שעות רבות של חשיבה, תכנון וביצוע, יחד עם שותפינו הנאמנים מביה"ח הדסה, ממשרד הבריאות, מהאיגוד הישראלי לרפואת שיניים לילדים ומקופות החולים. כולנו חברנו יחד כדי להוביל מהלך שיום עיון זה הוא בעצם רק יריית הפתיחה שלו, במטרה להעלות את המודעות של אנשי המקצוע ברפואת השיניים לילדים לנושא המורכב והחשוב של התעללות והזנחת ילדים, ולקדם הכשרה של צוותים לאיתור, זיהוי וטיפול רגיש ומותאם לילדים אלו, שחוו טראומה נוראה מכל. היוזמה צמחה משיתוף הפעולה שלנו עם מרפאת השיניים בהדסה הרה"צ, בראשותו של ד"ר איציק טייב, שמעניקה כיום טיפולי שיניים רגישים ומותאמים לילדים נפגעי התעללות והזנחה השוהים בקמפוס חרוב לילדים.

מחקרים רחבי-היקף אחרונים מלמדים כי אחד מחמישה ילדים בישראל סבל או יסבול מהתעללות והזנחה במהלך ילדותו. אלו הם המספרים, הם מפחידים ופורצים מעבר למרחב הנוחות של כולנו, ובעיקר מעידים על כך שמדובר במגיפה חברתית של ממש, רב-מימדית ומסובכת הרבה יותר מכפי שחשבנו בעבר. כיום אנחנו יודעים שהתופעה קיימת בכל רבדי החברה, מגזריה וחלקיה. אנחנו יודעים גם שהשלכותיה על ילדים קשות, הן בטווח הקצר והן בטווח הארוך, ומתבטאות בתחום הפיזי, הקוגנטיבי והנפשי. אבל אנחנו גם יודעים כיום להתמודד טוב יותר עם התופעה, ומבינים שבשל היותה כה מורכבת, נדרשת מעורבות של כל מגוון המקצועות בכדי להתמודד עימה.

הידע המקצועי הקיים כיום בישראל בכל הקשור לזיהוי, אבחון וטיפול בילדים נפגעי התעללות הוא מהמתקדמים בעולם. האתגר שלנו כיום הוא בהנחלת הידע לכל מי שעובד עם ולמען ילדים, בהגברת המודעות לתופעה ובהנגשת השירות לכל הילדים נפגעי ההתעללות.

מכון חרוב הוא הגוף המוביל בישראל בהכשרת אנשי מקצוע בתחום האיתור, הזיהוי, הטיפול והמניעה של תופעת ההתעללות וההזנחה של ילדים. המכון פועל להכשיר אנשי מקצוע בכל פרופסיה שנמצאת באינטרקציה עם ילדים, מתוך ראייה הוליסטית של הילד הנפגע במרכז.

בעשור האחרון מאז הקמתו הכשיר מכון חרוב מעל 120 רופאי ילדים כדי להעשיר את הידע, המודעות והמיומנויות שלהם בתחום ההתעללות והזנחת ילדים. כיום כמעט בכל בתיה"ח בארץ נמצא רופא שעבר הכשרה ומיומן לזהות ולטפל במקרים המעלים חשד להתעללות בילד ובמרפאות בקהילה פועלים רופאים ואחיות רבים שעברו השתלמויות בתחום. טרם ההכשרות עסקו בתחום רק כארבעה רופאים ברחבי הארץ, כך שפירות ההשקעה ניכרים ומעוררים מוטיבציה להמשך ההשקעה בתחום. ביום עיון זה אנו יוצאים לדרך עם שותפים רבים מתחום רפואת השיניים לילדים במטרה לשים את הזרקור על התופעה, לעודד קביעת נהלים ברורים לאיתור ודיווח, לתת כלים ולסייע לצוותי רפואת השיניים להתמודד עם התופעה.

לצוותי רפואת שיניים בקהילה תפקיד חשוב בגדילה והתפתחות תקינה של הקטין: בטיפול, מעקב ובדיקות שוטפות של הילד, במניעה ובחינוך לבריאות. לכן רופאי שיניים, סייעות ושינניות מהווים נידבך חשוב במערך האיתור, הטיפול והמניעה של התעללות והזנחת ילדים.

אנחנו מאחלים לכם יום מוצלח ומבקשים לציין כי תעודות השתתפות יחולקו בסיום היום בלבד בשולחן ההרשמה בחוץ.